
የቤኒሻንጉል ጉሙዝ ክልል መንግስት ሲቪል ሰርቪስ ቢሮ  
የመንግስት አገልግሎትና አስተዳደር የሶስተኛ ወገን መመሪያ ቁጥር 12/2018
ሰኔ 2018 ዓ.ም

አሶሳ

መግቢያ፤
የመንግስት መስሪያ ቤት በተመጠነ የሰው ሃብት የተሰጠውን ስልጣንና ተግባር ማሳካት እንዲችል ማድረግ በማስፈለጉ፤

የመንግስት መስሪያ ቤት አመራር እና ሰራተኛ በስትራቴጅያዊ ጉዳይ ላይ ብቻ ትኩረት ሰጥተው የሕዝብ ጥቅምን የማይጎዳ የሥራ መደብ ላይ ያለዉን ስራ እና አገልግሎትን ለግል ድርጅት ወይም ለሌላ ተቋማት በውል አስተላልፎ ማሰራት አስፈላጊ በመሆኑ፤ 

የመንግስት አገልግሎት አሰጣጥ የተገልጋይን ፍላጎት በማሟላት እርካታ እንዲፈጠር ማድረግ በማስፈለጉ፤ 

በመንግስት መስሪያ ቤት ለሶስተኛ ወገን የሚያስተላልፈውን ስራ የአሰራር ስርአት  ውጤታማ እና ተጠያቂነትን ያረጋገጠ መሆኑን ለመደንገግ በማስፈለጉ፤

በክልል መንግስት ሰራተኞች አስተዳደር አዋጅ ቁጥር 208/2017 አንቀፅ 39 ንዑስ አንቀጽ 4 መሰረት ይህ መመሪያ ወጥቷል፡፡
ክፍል አንድ

ጠቅላላ ድንጋጌ
1. አጭር ርዕስ

ይህ መመሪያ “የመንግስት አገልግሎት ለሶስተኛ ወገን ማስተላለፍ መመሪያ ቁጥር 12/2018” ተብሎ ሊጠቀስ ይችላል፡፡

2. ትርጓሜ

  የቃሉ አግባብ ሌላ ትርጉም የሚያሰጠው ካልሆነ በስተቀር በዚህ መመሪያ ውስጥ፡-

1. “አዋጅ” ማለት የመንግስት ሠራተኞች አስተዳደር አዋጅ ቁጥር 208 /2017 ሲሆን በአዋጁ የተሰጡ ትርጓሜዎች ለዚህ መመሪያ ያገልግላሉ፡፡

2.  “ተገልጋይ” ማለት በመንግስት መስሪያ ቤት የሚሰጠውን አገልግሎት ለማግኘት ባለው መብት መሠረት አገልግሎት የጠየቀ ወይም የቀረበለት ግለሰብ ወይም ድርጅት ወይም የእነዚህ ወኪል ወይም በመንግስት መስሪያ ቤት ውስጥ የሚገኝ ሠራተኛ ወይም ሃላፊ ነው፡፡
3. የመንግስት አገልግሎት” ማለት የመንግስት መስሪያ ቤት በህግ በተሰጠው ስልጣንና ኃላፊነት መሰረት የተገልጋይን ፍላጎት ለማሟላት የሚያከናውነው ተግባር  ነዉ፡፡
4. “ሥራዎችን ለሶስተኛ ወገን  በውል መስጠት” ማለት  የመንግስት መሥሪያ ቤት ተገልጋይ የሚሰጠውን አገልግሎት ለማሟላትና ዋና ተልዕኮውን በውጤታማነት ለማሳካት እንዲያስችለው የሥራ መደብ ላይ ያለዉን ስራ ወይም አገልግሎት ለሶስተኛ ወገን በውል በማስተላለፍ ማሰራት ነው፡፡
5. “ሶስተኛ ወገን” ማለት በመንግሥት መሥሪያ ቤት በሥራ መደብ ላይ ያለዉን ስራ ወይም አገልግሎት በውል ወስዶ የሚሰራ ሰው፤ ድርጅት ወይም ተቋም ነው፡፡ 
3. የተፈፃሚነት ወሰን

ይህ መመሪያ በመንግስት መስሪያ ቤት እና በሥራ መደብ ላይ ያለዉን ስራ ወይም አገልግሎት በውል ወስዶ የሚሰራ ሶስተኛ ወገን ላይ ተፈፃሚ ይሆናል፡፡
4. ዓላማ
የዚህ መመሪያ ዓላማ በመንግስት መስሪያ ቤት የሥራ መደብ ላይ ያለዉን ስራ ወይም አገልግሎት በአዋጭነት ጥናት በመለየት ለሶስተኛ ወገን በውል ማስተላለፍ እንዲቻል፣ ስራው ተከናውኖ የተገልጋይን ፍላጎት ያረካ ስለመሆኑ፣ አገልግሎቱ በተቀመጠለት ደረጃ/ስታንዳርድ/ እና ዉጤት መሰረት መፈፀሙን መከታተል፣ መገምገም፣ መቆጣጠር እና የተጠያቂነት ሥርዓትን ማስፈን ነው፡፡
5. መርሆዎች

1. የአገልግሎት አሰጣጥ ውጤታማነት
2. አዋጭነት
3. የተገልጋይ እርካታ
4. የተጠያቂነት ሥርዓት
ክፍል ሁለት

በመንግስት ስራ መደብ ላይ ያለ ስራን እና አገልግሎትን ለሶስተኛ ወገን ስለማስተላለፍ 
6. የአዋጭነት ጥናት ስለማካሄድ

1. የመንግስት መስሪያ ቤት ስራ መደብ ላይ ያለን ስራ ወይም አገልግሎትን ወይም ሁለቱንም የተለያየ አሰራር ስልት ተጠቅሞ ውጤት ያላገኘበትን ዝርዝር ምክንያት በጥናት ለይቶ ማወቅ አለበት፡፡ 
2. የመንግስት መስሪያ ቤት የተቋቋመበትን ተልዕኮ በትኩረት፤ በውጤታማነት እንዳይፈፀም ሰፊ ጊዜ የሚወስድ የዕለት ከዕለት ስራን የሚጠይቅ መደብ እና አገልግሎትን ለይቶ ማወቅ አለበት፡፡ 
3.   የመንግስት መስሪያ ቤት ስራ መደብ ላይ ያለ ስራ እና አገልግሎትን በውጤታማነት፤ በጥራት እና ወጭ ቆጣቢ በሆነ ሁኔታ በተሻለ ሊያቀርብ የሚችል ሶስተኛ ወገን በገበያ ውስጥ መኖሩን ማረጋገጥ አለበት፡፡
7. የመንግስት መሥሪያ ቤት አገልግሎትን ለሶስተኛ ወገን ስለማስተላለፍ
የመንግስት መሥሪያ ቤት አገልግሎትን ለሶስተኛ ወገን ሲያስተላልፍ፡-
1.  በአዋጭነት ጥናት መሠረት የለየውን በመንግስት ስራ መደብ ላይ ያለ ስራ እና አገልግሎትን ለቢሮ በማቅረብ ማፀደቅ አለበት፡፡  
2. በመንግስት ስራ መደብ ላይ ያለ ስራ እና አገልግሎትን ለሶስተኛ ወገን ለማስተላለፍ የግዥ ዝርዝር መግለጫ በማዘጋጀት እና የሁሉንም ተወዳዳሪ ተሳትፎ ባካተተ መልኩ በክልል መንግስት የግዥ አስተዳደር ህጎች መሰረት መከናወን አለበት፡፡
8. ሶስተኛ ወገን የሚለይበት መስፈርት
በሌላ ህግ የተመለከተው የግዥ ሥርዓት እንደተጠበቀ ሆኖ መንግስት መስሪያ ቤት ስራ መደብ ላይ ያለ ስራን እና አገልግሎትን የሚቀበለው ድርጅት፡-
1)  ሥራውን ለመስራት የሚያስችል ተፈላጊውን ችሎታ እና ብቃት የሚያሟላ ሠራተኛ   ያለው ስለመሆኑ ማስረጃ ማቅረብ ፣
2)  ከመንግስት መስሪያ ቤቱ ለሠራተኛ ከሚዋዋለው የደመወዝ መጠን ላይ ቢያንስ ለእያንዳንዱ የስራ መደብ 70% ለሠራተኛ ለመክፈል ፍቃደኛ መሆኑን ማረጋገጫ ማቅረብ፣
3)  ሥራውን ለመስራት የሚያስችል የመገልገያ መሳሪያዎች፤ ቁሳቁሶች እና በቴክኖሎጂ የታገዘ ስራ ለማከናወን ማረጋገጫ ማቅረብ፣ አለበት፡፡
9. በውል አስተዳደር የመንግስት መስሪያ ቤት ተግባር እና ሃላፊነት የመንግስት መሥሪያ ቤቶች  አገልግሎቶች በተገባው ውል መፈፀም እንዲቻል፡-
1. አፈፃፀሙን የሚከታተል፣ የሚቆጣጠር፣ የሚገመግምና የተጠያቂነትን ሥርዓት የሚያረጋግጥ አካል ማደራጀት አለባቸው፡፡
2. አገልግሎቶችን በውጤታማነት ለመፈፀም ሲባል በተገባው ውል መሠረት አስፈላጊ ግብዓቶች በበቂ እና በወቅቱ ማቅረብ ይጠበቅባቸዋል፡፡
3. የውል ሰጪ እና ውል ተቀባይ አካላት ለሶስተኛ ወገን የተላለፉ የመንግስት አገልግሎቶች በተገባው ውል መሠረት ስለመፈፀማቸው የጋራ የግንኙነት ሥርዓት በመፍጠር ውሉ ላይ በተቀመጠው መሠረት በመገምገም የማስተካከያ እርምጃ ማስቀመጥ አለባቸው፡፡
 
ክፍል ሶስት
ልዩ ልዩ ድንጋጌዎች

10. መመሪያውን ስለመፈፀም

ይህን መመሪያ በክልል የመንግስት መሥሪያ ቤቶች፣ አመራሮችና ሠራተኞች እንዲሁም  ሶስተኛ ወገን የአገልግሎት አቅራቢ አመራሮችና ሠራተኞች በተሟላ ሁኔታ መፈፀም እና ማስፈፀም ይኖርባቸዋል፡፡ 
11. ተጠያቂነት

1. ማንኛውም ሠራተኛ የሚጠበቅበትን የአገልግሎት አሰጣጥ ኃለፊነት ያለመወጣት በክልሉው የመንግሥት ሠራተኞች አዋጅ ቁጥር 208 /2017 አንቀጽ  90 እና በአንቀጽ 91 መሠረት የዲሲፕሊን ቅጣት ያስከትላል፡፡

2. ማንኛውም የሶስተኛ ወገን አገልግሎት አቅራቢ ድርጅት/ማህበር በአሰሪና ሠራተኛ ጉዳይ አዋጅ ቁጥር 1156/2011 አንቀጽ 185 ንዑስ አንቀጽ (1) እና (2) እንዲሁም በአዋጁ አንቀጽ 186 ንዑስ አንቀጽ (1) እና (2)  መሠረት የሚጠበቅበትን የአሰሪ ኃላፊነቶች በአግባቡ ካልተወጣ አስተዳደራዊ እርምጃ መወሰድ አለበት፡፡
12. የሲቪል ሰርቪስ  ቢሮ ኃላፊነት
የሲቪል ሰርቪስ ቢሮ
1. የመንግስት መስሪያ ቤቶች አገልግሎቶችን በውል ለሶስተኛ ወገን በማስተላለፍ ለማሰራት የተለዩ አገልግሎቶችን በቢሮዉ የተፈቀዱ መሆናቸውን ማረጋገጥ አለበት፡፡

2. የመንግስት መስሪያ ቤቶች አገልግሎቶችን ለሶስተኛ ወገን በማስተላለፍ ለማሰራት የሚያቀርቡትን ጥያቄ በአዋጭነት ጥናት ስለማስደገፋቸው በመመርመር ጥያቄው ለቢሮዉ በደብዳቤ ከደረሰበት ቀን ጀምሮ በ10 የስራ ቀናት ውስጥ ምላሽ መስጠት ይጠበቅበታል፡፡ 
3. ለሶስተኛ ወገን የተሰጡ የመንግስት አገልግሎቶች በመመሪያው መሰረት ተግባራዊ እንዲሆኑ የድጋፍ፣ የክትትል፣ የግብረ-መልስ፤ የቁጥጥርና የግምገማ ሥራዎችን ማካሄድ አለበት፡፡
13. የመንግሥት መሥሪያ ቤቶች ኃላፊነት

ማንኛውም የመንግስት መስሪያ ቤት፡-
1. አገልግሎቶችን ለሶስተኛ ወገን አስተላልፎ ለማሰራት በቅድሚያ የአዋጭነት ጥናት ማጥናት ይጠበቅበታል፡፡
2. የተጠናውን የአዋጭነት ጥናትና ተያያዥ መስፈርቶች በማጠናቀር ለሲቪል ሰርቪስ ቢሮ በማቅረብ ማስፀደቅ አለበት፡፡
3. ከአገልግሎት አቅራቢው ሶስተኛ ወገን ጋር በተገባው የግዥ/ውል መሰረት ቅንጅታዊ አሰራሪን በማጠናከር አገልግሎት አሰጣጡ እንድሳለጥ ማድረግ ይጠበቅበታል፡፡
4. የመንግሰት አገልግሎት ለሶስተኛ ወገን በማስተላለፍ/አውት ሶርስ ምክንያት መደበኛ ሠራተኞችን የሥራ መደባቸውን ሊያሳጣ የሚችል መሆን የለበትም፡፡ ሆኖም ግን በአጋጣሚ የሥራ መደባቸውን ለሚያጡ ሰራተኞች ወደ ሌላ የሥራ መደብ አዛውሮ በመመደብ ማሰራት ይጠበቅባቸዋል፡፡
5. በመመሪያው አፈፃፀም ሂደት የሚታዩ ክፍተቶችን መሠረት ያደረገ የስልጠና ፍላጎት በመለየት የአቅም ግንባታ ሥራዎችን ማከናወን አለበት፡፡
14. ግንዛቤ ስለመፍጠር

1. በመመሪያው አተገባበር ላይ የሲቪል ሰርቪስ ቢሮ በየአስተዳደር እርከኑ ለሚገኙ የሲቪል ሰርቪስ የመንግስት መሥሪያ ቤቶች  ስልጠና ይሰጣል፡፡ 

2. የመንግሰት መስሪያ ቤቶች በዚህ መመሪያ ላይ የአፈጻጸም ክፍተቶችን እየለዩ በየደረጃው ለሚገኙ አመራሮችና ሠራተኞች የግንዛቤ ማስጨበጫ ስልጠና ይሰጣል፡፡ 

15. ክትትልና ግምገማ

1. የመንግስት አገልግሎት ለሶስተኛ ወገን የማስተላለፍ አስተዳደር ማስፈፀሚያ መመሪያ በውጤታማት ስለመተግበሩ ተቋማት በውሉ መሠረት ክትትልና ድጋፍ ማድረግ ይጠበቅባቸዋል፡፡ 
2. በየደረጃው ያሉ የመንግስት መሥሪያ ቤቶች የመንግስት አገልግሎት ለሶስተኛ ወገን የማስተላለፍ/አውትሶርስ/ አስተዳደር ማስፈፀሚያ መመሪያ የአፈፃፀሙን ፋይዳ በመገምገም እንደአስፈላጊነቱ የማሻሻያ እርምጃ መውሰድ አለባቸው፡፡
16. ተፈፃሚነት ስለማይኖራቸው ህጎች

ከዚህ መመሪያ ጋር የሚቃረን ማንኛውም መመሪያ ወይም ልማዳዊ አሰራር በዚህ መመሪያ ውስጥ በተመለከቱ ጉዳዮች ላይ ተፈፃሚነት አይኖረውም፡፡

17. መመሪያውን ስለማሻሻል

ይህን መመሪያ የከልል ሲቨል ሰርቪስ ቢሮ አስፈላጊ ሆኖ ሲገኝ ሊያሻሽል ይችላል፡፡

18. መመሪያው የሚፀናበት ጊዜ

      ይህ መመሪያ ከሰኔ 1 ቀን 2018 ዓ.ም ጀምሮ የጸና ይሆናል፡፡

የቤኒሻንጉል ጉሙዝ ክልል ሲቪል ሰርቪስ ቢሮ
አቶ ጌታሁን አብዲሳ ሌንጫ
ቢሮ ኃላፊ
